Għall-ewwel darba fl-istorja tal-Karnival f’Għawdex se tkun qed tittella’ parata tal-karnival fil-kapitali Għawdxija. Dan bħala parti mill-inizjattiva li jmiss fil-programm ta’ attivitajiet f’Għawdex. F’konferenza tal-aħarijiet, il-Ministru għal Għawdex Anton Refalo sostna li waqt li għandu jkompli jissaħħaħ il-karnival spontanju li hu assimmilat maż-żgħażagħ, għandhom jiġu offruti sensiela ta’ attivitajiet oħrajn li huma mmirati għall-familja kollha. Huwa żvela kif din is-sena, wara xhur sħaħ ta’ ħidma se jkun qiegħed jingħata nifs ġdid li ilu għal tant snin mistenni lill-Karnival tar-Rabat. Wara għexieren ta’ snin, se jkun qiegħed jittella’ sett ta’ Maskaruni ta’ satira politika akkumpanjati minn sett ta’ kostumi Ingliżi minn Notting Hill. Anton Refalo ħabbar ukoll li s-Sibt l-1 ta’ Marzu filgħaxija, qabel il-Karnival spontanju tan-Nadur, se tiġi organizzata parata spettakolari bit-tema “Għawdex: Kuluri, Ħajja u Spettaklu”.  Din il-parata ta’ dwal, briju u żfin mill-isbaħ se tittella’ fi Triq ir-Repubblika mid-direttur artistiku Felix Busuttil. Fl-istess waqt, il-Maskri grotteski, karrijiet trijonfali u kumpaniji taż-żfin mhux se jonqsu f’dan il-programm tal-Karnival. Aktar informazzjoni dwar il-Karnival f’Malta u Għawdex tista’ tinkiseb fis-sezzjoni Karnival: www.tvm.com.mt/karnival